mteb/MultiEupSlovakGenderClassification huggingface dataset:
Vážená pani predsedajúca, ja som veľmi rád, že je tu aspoň pán Šefčovič, keď pani predsedníčka von der Leyenová nemala odvahu tu zostať s nami. Rastúce protesty farmárov už aj pred sídlami Europarlamentu sú úplne pochopiteľné. Blížia sa júnové voľby, a teda kedy, ak nie teraz by bolo treba zatlačiť aj na politikov na úrovni Európskej únie, ak chcú byť zvolení znova.  Poľnohospodári tvoria síce iba malé percento pracujúcej populácie, ale ich požiadavky nemôže ignorovať nikto, kto hovorí o potrebe udržateľného a sebestačného poľnohospodárstva a o bezpečnosti potravín. Mnohé obavy farmárov sú oprávnené, keďže posledné obdobie zažívajú suchá, povodne, rastúce náklady na energie a hnojivá, a to aj v dôsledku vojny na Ukrajine. Treba ale priznať, že farmári majú obavy aj z niektorých opatrení v rámci Green Dealu a aj z pripravovaných liberalizačných zmlúv, ako je Mercosur, pretože môže ich ohroziť v rámci konkurencieschopnosti.  Práve v tom treba povedať, že ja vítam aspoň malý krôčik Európskej komisie, že nebude v blízkom období nútiť farmárov nechávať pôdu úhorom.
Ďalším bodom programu je spoločná rozprava o: – správe, ktorú predkladá Herbert Dorfmann v mene Výboru pre poľnohospodárstvo a rozvoj vidieka o výrobe a uvádzaní rastlinného množiteľského materiálu na trh v Únii, o zmene nariadení Európskeho parlamentu a Rady (EÚ) 2016/2031, (EÚ) 2017/625 a (EÚ) 2018/848 a o zrušení smerníc Rady 66/401/EHS, 66/402/EHS, 68/193/EHS, 2002/53/ES, 2002/54/ES, 2002/55/ES, 2002/56/ES, 2002/57/ES, 2008/72/ES a 2008/90/ES (nariadenie o rastlinnom množiteľskom materiáli) ( – správe, ktorú predkladá Herbert Dorfmann v mene Výboru pre poľnohospodárstvo a rozvoj vidieka o produkcii a uvádzaní lesného reprodukčného materiálu na trh  a o zmene nariadení Európskeho parlamentu a Rady (EÚ) 2016/2031 a (EÚ) 2017/625 a zrušení smernice Rady 1999/105/ES (nariadenie o lesnom reprodukčnom materiáli) ( Samozrejme, na úvod poprosím pána spravodajcu Herberta Dorfmanna, aby predniesol túto správu.
Pani predsedajúca, obnova Európskej únie po pandémii by mala byť najmä o využití rezerv, ktoré máme v Európskej únii už dnes, a nemusíme si na ne brať úver. Takouto rezervou je hlavne európsky trh bez zbytočných bariér. Štúdia Európskeho parlamentu už v roku 2017 odhadovala, že dokončenie jednotného trhu by zvýšilo ročný výkon európskej ekonomiky o vyše 600 miliárd eur. To je takmer celý plán obnovy navyše každý jeden rok. Členské štáty majú napríklad stovky regulovaných povolaní, ktoré vytvárajú bariéry pre cezhraničné poskytovanie služieb. Považujem preto za kľúčové, aby sme si splnili svoje domáce úlohy aj ďalším odstraňovaním prekážok cezhraničného podnikania a poskytovania služieb, ktoré dnes obmedzujú potenciál nášho zotavenia a rastu.
Pani predsedajúca, je dôležité, aby boli čo najskôr zaočkovaní ľudia na celom svete. Kým nie je zaočkovaný kritický počet ľudí, nie je zaočkovaný nikto. To je jasný priestor pre solidaritu. Tá by sa ale nemala realizovať tak, že veľmi bohaté štáty zoberú súkromným firmám ich ťažko vybudovaný majetok, napríklad patent, ale tak, že vakcíny od výrobcov kúpia a lacno, prípadne zadarmo, ich posunú veľmi chudobným ľuďom v chudobných štátoch. Ak by sme sa rozhodli patenty vyvlastniť bez náhrady, vakcínu na najbližšiu mutáciu vírusu by už možno nemal kto vyvinúť. Ak chceme zvýšiť množstvo vakcín, musíme byť ochotní za ne zaplatiť viac. Vyššia cena vakcín bude znamenať aj ich vyššiu produkciu. Nie o hodinu ani týždenne ale takmer určite o mesiac a na betón o niekoľko mesiacov. V neposlednom rade by sme nemali vysielať takýto negatívny signál o podnikaní a trhovej ekonomike. Vývin vakcín na koronavírus za menej ako rok je skvelým výsledkom najmä súkromného sektora, v ktorý pred rokom málokto veril.
Pani podpredsedníčka, európsky zákon o slobode médií je výbornou správou pre médiá i demokraciu. Na Slovensku už dlhé roky, a zvlášť od začiatku ruskej agresie na Ukrajine, čelíme zahraničnému zasahovaniu zo strany Ruskej federácie. Tá šíri svoj vplyv cez dezinformácie, falošné správy a rôzne pokútne weby. Pomáhajú jej v tom aj veľkí politickí hráči, a pred týmto si prosím nezatvárajme oči. Hovorím aj o Ficovom Smere, ktorý v sobotu vyhral parlamentné voľby na Slovensku. Preto potrebujeme silné, zdravé, kvalitné mediálne prostredie. Potrebujeme neustále a vytrvalo chrániť nezávislosť médií a novinárov, aby mali väčšiu slobodu pri svojej práci a dokázali prinášať overené a kvalitné informácie. Pre demokraciu nielen na Slovensku, ale všade v Európe a vo svete, je to nevyhnutná podmienka. Potrebujeme, aby sa novinári mohli sústrediť na svoju prácu a neriešiť dôsledky svojej práce na seba a svojich blízkych. Som rád, že tento zákon o slobode médií je moderným zákonom, ktorý reflektuje, ako neuveriteľne sa zmenilo mediálne prostredie za posledné desaťročia. Že hráčmi na mediálnom trhu sú aj veľké online platformy. Nemôžu sa tváriť, že s mediálnym prostredím nemajú nič spoločné. Majú, formujú ho a my musíme na túto realitu reagovať. S vplyvom prichádza zodpovednosť. Novinári a zdravé informačné prostredie je naším bohatstvom. A jedným z nevyhnutných predpokladov životaschopnej demokracie, ako to povedali mnohí kolegovia. Vieme, k čomu vedú agresívne útoky na novinárov. Vieme, ako vyzerajú spoločnosti, kde je férové a objektívne informovanie ohrozené. Spomeňme si vždy na Jána Kuciaka a Daphne Caruana Galiziovú. Verím, že nová európska legislatíva posilní slobodné a kvalitné médiá.
Druhá poznámka. Dane sa majú zaviesť vtedy, keď je to efektívne, a tam, kde je ich výber efektívny s čo najmenšími škodami na ekonomiku. Renomovaný inštitút Bruegel identifikuje ako vhodnú európsku daň spomedzi návrhov komisie len európsky obchod s emisnými povolenkami. Tretia poznámka. Uprednostňujem priame platby členských štátov pred novými daňami, lebo je to transparentnejšie. Posledná poznámka. Všetky ďalšie projekty, ktoré zvyšujú daňové zaťaženie, musia prejsť dramaticky kvalitnejšími analýzami dopadov, než akými na začiatku prešiel Next Generation EU.
Vážená pani predsedajúca, vítam, že Európska komisia prišla s touto agendou, pretože potrebujeme rozvíjať európsku tému ochrany spotrebiteľa, a je to aj téma ekonomická, pretože spotrebiteľské výdavky tvoria v našej Únii až 54 % európskeho HDP. Ochrana spotrebiteľa naberá v podmienkach digitálnej ekonomiky nové rozmery. Už to nie je len o výmene vadného tovaru, nekvalitnej služby či vracaní peňazí. Stále viac sme konfrontovaní so sofistikovanými podvodmi na internete, s krádežami identít či s novým fenoménom takzvaných kryptomien. S týmito javmi sa už nedokážu jednotlivé štáty vysporiadať samé.  Každá reforma európskej politiky ochrany spotrebiteľa s nimi musí počítať. A je potrebné vytvoriť účinné mechanizmy, aby sme našich občanov pred nimi chránili. Táto téma úzko súvisí aj s rozvojom technológií umelej inteligencie – tu musíme mať vždy na pamäti, že konečným rozhodovateľom je tu človek. Nielen v procese používania produktov a služieb s prvkami umelej inteligencie, ale aj v celkovom konečnom reťazci s podporou umelej inteligencie. Osobitnou témou, na ktorú chcem upozorniť a ktorá si zaslúži viac pozornosti, je téma ochrana detí v online priestore. Tie sú obzvlášť vystavené klamlivým alebo agresívnym obchodným praktikám a nezriedka až obťažovaniu. Mám za to, že pre ochranu detí je potrebné urobiť viacero opatrení, ako napríklad: Po prvé, podporovať presadzovanie mediálnej gramotnosti, rozvoj kritického myslenia a rozvíjanie zručností potrebných na analýzu, ktorá je potrebná na rozpoznanie rozdielu medzi objektívnymi faktami a subjektívnymi názormi. Po druhé, iniciovať vytvorenie efektívnych systémov overovania veku a zabezpečenia ich používania, aby sa dosiahlo, že deti sú chránené pred digitálnym produktom, službami a obsahom a komerčným využívaním. Po tretie, vytvoriť online mechanizmus na nahlasovanie nezákonných a nevhodných obsahov na internete vrátane systému rýchlej intervencie a na dosiahnutie zablokovania prístupu k webovým obsahom. Zároveň je potrebné zapojiť poskytovateľov internetových služieb vrátane sociálnych sietí, aby zohrávali aktívnu úlohu pri predchádzaní a odstraňovaní nezákonného obsahu. Myslím, že potrebujeme zásady Únie pre bezpečnejšie sociálne siete a rozšírenie používania štandardného nastavenia ochrany súkromia pre deti, ktoré sa registrujú na sociálnych sieťach s cieľom zvýšiť bezpečnosť maloletých osôb. Potrebujeme aj celoeurópsky kódex správania pri predaji videohier maloletým osobám. Verím, že týmito opatreniami pomôžeme lepšie ochrániť deti v celom online priestore a prispejeme k bezpečnejšiemu životu nás všetkých.
Pán komisár, začnem osobne. V Spojených štátoch amerických som strávil formatívne roky svojho života. Túto krajinu si vážim a vo veľkej úcte mám hodnoty slobody a demokracie. Ak však niečo naozaj nepotrebujeme z Ameriky prinášať do nášho európskeho spôsobu života, tak je to nebývalé šírenie zákonov namierených proti LGBTI komunite. Je načase pýtať sa, čomu a komu slúži politika, ktorej náplňou je vymýšľať, ako znepríjemňovať a sťažovať život nevinným ľuďom. Nie je úlohou európskych zákonodarcov zasahovať do vzdelávania. Je však našou povinnosťou ozvať sa, ak sa zneužíva pozícia slabšieho. Ak sa útočí na ľudí aj pomocou zlých zákonov. Zákony namierené proti LGBTI+ komunite idú ruka v ruke s nenávistnými útokmi proti týmto ľuďom. Dámy a páni, o pár dní uplynie jeden rok od teroristického útoku v Bratislave,  pri ktorom v Teplárni zomreli Juraj a Matúš, dvaja nevinní ľudia. Nedovoľme, aby boli LGBTI+ ľudia lacným terčom politických útokov a ponižujúcich zákonov, pretože na to môžu doplatiť vlastnými životmi. Dovoľte mi odcitovať jedno predvolebné predsavzatie: „Odmietame (prepisovanie dejín a) násilné pretláčanie liberálnej a progresivistickej ideológie do školských osnov.“ Dámy a páni, ide o doslovnú citáciu z programu víťaza slovenských parlamentných volieb. Prosím preto kolegov, ktorí tak radi upozorňujú na problémy iných, aby sa pozreli do vlastných radov. V prípade, ako je Ficov Smer, to dnes pre európskych socialistov je skutočne škaredý pohľad.
Vážený pán predsedajúci. Vďaka jednotnému trhu sa v Európskej únii zvýšil ekonomický rast. Vplyv jednotného trhu na život ľudí však ďaleko presahuje hranice ekonomiky. Jednotný trh potom pomáha udržať mier, zlepšuje vzťahy medzi krajinami, zlepšuje slobodu a toleranciu, chráni právo a demokraciu. Ak by sme dobudovali jednotný trh, tak by sme mnohé problémy dneška vyriešili v budúcnosti oveľa ľahšie. Dobudovanie jednotného trhu by napríklad na Slovensku, v mojej krajine, každoročne zvýšilo hrubý domáci produkt o tri a pol až 5,7 miliardy eur, čo je zhruba toľko, koľko Slovensko dáva z verejných výdavkov na celé vzdelávanie. A je to takmer toľko, koľko dávame na celé zdravotníctvo. Nezabudnime ale, že za úspechom bol a zrejme teda aj bude v Európskej únii spoločný trh, nie spoločná centrálne plánovaná ekonomika.
Ďalším bodom programu je vyhlásenie Komisie o pripravenosti EÚ na kybernetický útok v nadväznosti na ruskú inváziu na Ukrajinu (
Vážený pán predsedajúci, postoj nás, Európanov, k židovskému národu je neúprimný a pokrytecký. Po celé stáročia sme fyzicky likvidovali židovský národ. Nakoniec sme to zdokonalili holokaustom a vyvraždili sme šesť miliónov nevinných Židov. Nedokázali sme s nimi žiť. Vytvorili sme im štát. A keďže my sme s nimi nedokázali žiť, povedali sme Palestínčanom: vy s nimi musíte žiť! Vy s nimi musíte žiť, ale za nie rovnakých podmienok, nie ako rovný s rovným. Izraelčania dostali vlastný štát. Palestínčania dostali pásmo Gazy, dostali západný breh Jordánu, okupované územie bez hlavného mesta, bez vízie do budúcnosti. A toto je hlavný dôvod a príčina toho, čo sa dnes deje na Blízkom východe. A zopakujem to, čo som povedal pred asi pol mesiacom. Nikdy nikomu sa v živote nepodarí zničiť historicky ťažko skúšaný židovský národ. Ale ani nikdy nikomu sa nepodarí zničiť ťažko skúšaný palestínsky národ. Začnime rokovanie o mieri. Žiadajme vytvorenie palestínskeho štátu. Toto je budúcnosť.
Vážená pani predsedajúca, ja by som sa chcel naozaj zastaviť nad tým, ako by mali vyzerať naše vzťahy do budúcnosti s Veľkou Britániou. Musíme sa snažiť naozaj o najvyššiu, čo najvyššiu možnú úroveň vzťahov a usilovať sa o niečo viac, ako je jednoduchá zmluva alebo dohoda o voľnom obchode. Musíme aj počas týchto negociácií zostať dôveryhodnými partnermi, ktorí sa môžu spoľahnúť na seba aj z hľadiska pretláčania zahranično-politických priorít. Potrebujeme férovú súťaž, aby tu nebol žiadny dumping, aby sme naozaj mohli spolu obchodovať bez nejakých bariér, ale zároveň Veľká Británia tiež nemôže napríklad aplikovať prehnanú štátnu pomoc, nemôžu, nemôže uvoľniť zo svojich vysokých európskych, doteraz európskych sociálnych a environmentálnych štandardov, ale musí sa pridržiavať svojich záväzkov v rámci boja s klimatickými zmenami. V prvom rade však ide o zaistenie čo najvyššej úrovni práv pre našich občanov, ktorí tam študujú, pracujú alebo obchodujú. Musíme im dať istotu, aby mohli žiť čo najlepšie, tak ako žili doteraz.
Vážená pani predsedajúca, voda je to najdôležitejšie, čo máme. Potrebujeme ju každý. Potrebuje ju pôda, potrebujú ju zvieratá, vtáky, potrebujeme ju my, ľudia. Podľa dostupných výskumov, aj keď ostatné týždne síce zapršalo, zostali minimálne od roku 2018 hladiny podzemnej vody na celom kontinente nízke. Všade je sucho, v ktorom sa nachádzame, a toto sucho môže byť najsilnejšie v zaznamenanej histórii. Najviac postihnutými sú síce krajiny na juhu Európskej únie, ale aj časti mojej krajiny Slovenska, a to hlavne počas minulého roka, boli veľmi silne postihnuté nedostatkom vody. Musíme myslieť na našich občanov a na naše poľnohospodárstvo. Apelujem na predstaviteľov Európskej komisie, aby sme našli financie a investície do civilnej infraštruktúry s vodou, ako sú napríklad studne či vodné rezervoáre v najviac postihnutých oblastiach. Komisia a Európska rada by mali taktiež navrhnúť konkrétne kroky a riešenia aj preventívneho charakteru a bezodkladne začať pripravovať Európsku úniu na najhoršie scenáre vo vodnom hospodárstve. Pretože vyhráme len vtedy, keď budeme dobre pripravení. Z tohto miesta by som chcela apelovať, ale aj na súčasnú slovenskú úradnícku vládu, aby výrazne posilnili kapitolu v pláne obnovy k udržateľnému hospodáreniu s vodnými zdrojmi.
Príklad: Kým začne EÚ vytvárať tlak na to, aby členské štáty, ktoré ešte nie sú v menovej únii, do nej rýchlo vstúpili, bolo by správne vyhodnotiť, prečo podľa viacerých štúdií štáty, ktoré do eurozóny vstúpili, majú nižšie HDP, než keby do nej nevstúpili. Bez uvedeného kroku by razantná centralizácia mohla stimulovať odstredivé sily v Únii.
Vážený pán predsedajúci. Som presvedčený, že spoločný trh je najúspešnejším európskym projektom. Svojím fungovaním prispel k miliónom pracovných miest, k vyššej životnej úrovni občanov v Únii a takisto k mieru a spolupráci medzi krajinami, ktoré predtým po stáročia medzi sebou zápasili.  Dnes, po tridsiatich rokoch, čelí jednotný trh viacerým výzvam naraz. Je to agresia Kremľa voči Ukrajine, dezinformačným vojnám, narušeniu globálnych dodávateľsko-odberateľských reťazcov či narastajúcemu protekcionizmu USA. A to len zvyšuje význam nášho spoločného trhu. Ak chceme ostať globálne konkurencieschopní a udržať pracovné miesta v Európe, musíme aj naďalej posilňovať právomoci nášho spoločného trhu. Sloboda ide ruka v ruke so zodpovednosťou. A platí to aj v prípade spoločného trhu. Súčasné výzvy nám pripomínajú, že demokracia ani ekonomický rast nie sú samozrejmosťou. A nesmieme preto poľavovať v práci s občanmi a pripomínať im, aký význam tento projekt má. Spoločný trh musíme nielen chrániť, ale aj naďalej prehlbovať. Potrebujeme jeho dokončenie v oblasti služieb, vybudovanie spoločného digitálneho trhu, ale aj spoločný trh s energiami. To je dnes najdôležitejšie. Zároveň musíme zrealizovať kapitálovú úniu pre zlepšenie prístupu k financovaniu malých podnikov, zabezpečenie vzájomného uznávania kvalifikácií, aj jednotné elektronické štandardy. To všetko pomôže vytvoriť ešte viac pracovných miest a k súčasným prínosom na úrovni 269 miliárd eur dokáže priniesť ešte ďalších 300 miliárd eur.  Dámy a páni, využime dnešnú reflexiu pri tridsaťročných oslavách spoločného trhu a pozrime sa tiež dozadu, prečo EÚ vznikla a sústreďme sa aj čo najviac na pomoc našim občanom dôsledným uplatnením a rozvíjaním práve nášho spoločného európskeho trhu.
Vážená pani predsedajúca, pán komisár, veľmi ma teší, že ste hovorili o ochrane finančných záujmov a potrebe ochrany. Je len škoda, že Komisia nechráni finančné záujmy pred pani Uršulou von der Leyenovou, o tom nechcete diskutovať, ale rešpektujem to. Tak ste sa rozhodli šesť týždňov pred voľbami do Európskeho parlamentu. Som rada, že ste spomenuli, že komunikujete s vládou Slovenskej republiky a bola by som tiež rada, keby ste aj chápali viacej, že naša vláda má záujem vyriešiť všetky otázky, ktoré ste jej položili. Ale som rada, že ste to spomenuli. Ku kolegovi Kohutovi, neviem, či tu ešte je. Pán kolega, chcem vás informovať, že moja vláda dnes zasadá s ukrajinskou vládou u nás na Slovensku. Budeme sa spolu rozprávať o hospodárskej pomoci a akejkoľvek pomoci, ktorú vieme ukrajinskej vláde poskytnúť. To je moja vláda. Áno, my nie sme vláda vojny, sme vláda mieru. Máme to rozdielne. Vy vojnu podporujete, my voláme po mieri. Nie je to ale hanba, je to práveže ku cti Slovenskej republike, malému štátu a susedovi Ukrajiny, že po mieri voláme. A teraz ešte veľmi krátko ku vám, kolegovia. Končí toto volebné obdobie. Ja chápem, že ste si tu niektorí potrebovali tie frustrácie z prehratých volieb nejako odreflektovať. Ale verte mi jednu vec. Slovensko je malá, ale hrdá krajina. A keď vy tu budete na Slovensko pri každej možnej príležitosti nadávať a kritizovať ho, tak to len kazí obraz Slovenska v Európskej únii. My tu máme spolupracovať a nie sa vzájomne hejtovať.
Ďalší bod programu je Štatút cezhraničných združení a neziskových organizácií ( A týmto by som ako prvého do rozpravy pozval spravodajcu, pána Lagodynského. Prosím, máte slovo.
Pani predsedajúca, rozšírenie Európskej únie je všeobecne považované za jeden z najväčších geopolitických úspechov a v našom strategickom a bezpečnostnom záujme. Nemôžem však súhlasiť s jednostranným naratívom, ktorý predpokladá, že budúce rozširovanie môže byť úspešné len vtedy, ak ho bude sprevádzať zmena základných zmlúv a zrušenie práva veta v niektorých politikách. Nesúhlasím ani s tvrdením správy, že požiadavky občanov v rámci Konferencie o budúcnosti Európy je možné realizovať iba prostredníctvom presunu kompetencií do Bruselu. Podľa právnej analýzy Európskej rady je totiž možné až 300 z 326 odporúčaní občanov uskutočniť v rámci existujúcich kompetencií. Kolegovia, čelíme množstvu vnútorných výziev a vonkajších hrozieb. Európska únia musí nájsť riešenie efektívne. Robiť to, na čo má kompetencie, namiesto mrhania energie na oblasti, v ktorých kompetencie nemá. Predovšetkým však treba politickú vôľu a naďalej slúžiť našim občanom a chrániť ich záujmy
Vážený pán predsedajúci. V Európskej únii štáty financujú z verejných peňazí základné a čiastočne aj stredné vzdelávanie. Často sa stáva, že absolventi odídu z chudobnejších do bohatších štátov, a tie im zasa posielajú miliardy eur cez komplikované eurofondy. Napríklad zo Slovenska odíde na zahraničné vysoké školy sedemnásť percent študentov. V roku 2010 to bolo štrnásť percent, čiže problém sa zväčšuje. Podľa mňa by bolo lepšie, keby bohatšie štáty financovali priamo učiteľov v chudobnejších štátoch namiesto projektov, ktoré sú spojené s obrovskou byrokraciou, niekedy s neefektívnosťou, podľa Európskeho dvora audítorov, dokonca s korupciou.
Vážená pani predsedajúca, od roku 2020 zažil cestovný ruch v Európskej únii doslova šok. Podľa údajov Svetovej turistickej organizácie OSN sa cestovný ruch prepadol až o 70 %. Pritom všetci vieme, že cestovný ruch predstavuje pre mnohé európske krajiny jeden zo základných ekonomických pilierov, na ktorých stoja ich ekonomiky. Ak hovoríme o udržateľnosti pracovných miest, toto odvetvie reprezentuje 27 miliónov zamestnancov, čo predstavuje 11,2 % zamestnanosti v rámci Únie. Na tvorbe HDP Európskej únie sa pred krízou tento sektor podieľal vyše 10 %. V Európskom parlamente sme prišli veľmi rýchlo s viacerými návrhmi na riešenie tejto krízy a boli by sme veľmi radi, ak by bolo možné dozvedieť sa od Komisie viac. Potrebujeme, aby Komisia vypracovala analýzu, aký mali dosah dve náročné sezóny na zamestnanosť a vývoj v danom sektore a aké sú prognózy. Trh sa zotaví najskôr o pár rokov, ale zaujímavé by bolo vedieť, akým spôsobom podporili cestovný ruch aj z európskych podporných mechanizmov jednotlivé členské krajiny a ako boli tieto nástroje efektívne. Rozvoj cestovného ruchu má pozitívny dosah na ekonomický rozvoj regiónov, infraštruktúru a regionálnu zamestnanosť. Nemusím pripomínať, že väčšina zamestnávateľov sú malí a strední podnikatelia, ktorých ohrozuje neistota. Na druhej strane chcem vyjadriť obdiv ich húževnatosti, kreativite, inováciám, ktoré im pomáhajú prežiť. Myslím, že sú v mnohom inšpiráciou.
Vážený pán predsedajúci. Podporujem v celom rozsahu návrh uznesenia týkajúci sa zahraničných a sezónnych zamestnancov. Je všeobecne známe, že predovšetkým sezónni zamestnanci pochádzajú zo sociálne slabších skupín, že pochádzajú z krajín východnej Európy a pochádzajú z krajín tretích. Je tiež všeobecne známe, že pracujú na základe krátkodobých zmlúv, majú zlé pracovné podmienky, často minimálnu mzdu. Je preto potrebné zaoberať sa týmito skutočnosťami, aby pracovné podmienky týchto zamestnancov, ktorí tvoria značný príjem pre krajiny, v ktorých pracujú, boli dostatočne akceptovateľné a v súlade s európskou legislatívou. Musíme rozmýšľať aj do budúcnosti a myslieť na to, že možno raz takéto podmienky a sezónne zamestnanie sa bude týkať aj mužov, žien z Paríža, Švédska a z iných krajín, že budú prichádzať do krajín východnej Európy pracovať. Teda aj aby oni mali podmienky rovnaké, aké sú teraz.
Vážený pán predsedajúci, úloha zelenej taxonómie bola úplne jasný, jednoznačný a presný zoznam zelených, obnoviteľných a udržateľných technológií. Je veľký záujem investovať do takýchto technológií a je veľmi potrebné investovať do takýchto technológií, pretože definujú našu cestu za záchranu klímy. Zaradenie plynu a jadra do zoznamu tento zoznam oslabuje, používateľa zoznamu zneisťuje a zavádza. Preto hlasujem za námietku. Nie je to hlasovanie proti plánu či jadru. V žiadnom prípade tieto zdroje nechceme zakázať, no je to hlasovanie proti natieraniu týchto technológií na zeleno. Každé jedno euro, ktoré v sebaklame vyčleníme na tieto technológie ako na zelené, bude v konečnom dôsledku chýbať pri podpore skutočne zelených technológií o ktoré v prvom rade ide. Preto hlasujeme za jasné pravidlá. Hlasujeme za fakty, za zeleného riešenia a nehlasuje za
Predložená správa však hľadá skôr cesty k ďalšiemu dlhodobému zadlžovaniu členských štátov. Nerešpektovanie fiškálnych pravidiel považujem za dosť veľkú nezodpovednosť a ohrozenie menovej zóny. Členské štáty potrebujú dlhodobo viac štrukturálnych reforiem, nie viac dlhov. Dlhodobo nové dlhy zvyšujú dane a brzdia rast. Ak členské štáty nepristúpia k potrebným reformám svojich ekonomík, nebudú mať nakoniec z čoho financovať ani domáce, ani nákladné európske priority ako „Green Deal“. Na úkor budúcnosti sa totiž nedá žiť večne.